Pensionaris dood in huis aangetref(Argieffoto: SA Polisie) Niemand is nog in hegtenis geneem vir die moord op ’n bejaarde man (79) wat vroeër vandeesweek dood in sy huis in Jeffreysbaai in die Oos-Kaap aangetref is nie. Sers. Majola Nkohli, woordvoerder van die polisie, vertel ’n private sekerheidsmaatskappy het Dinsdagaand omstreeks 21:00 die polisie na ’n huis in Wavecrest ontbied waar die man se liggaam in ’n slaapkamer aangetref is. Volgens Nkohli was die man aan ’n stoel in die slaapkamer vasgebind. Die oorsaak van die man se dood is nie in die stadium bekend nie. Die man het alleen gewoon. ’n Voorlopige ondersoek toon dat ’n familielid wat elders woon nie die man in die hande kon kry nie, waarna die familielid die sekerheidsmaatskappy gekontak het om ondersoek by die huis in te stel. Met die sekerheidsbeamptes se aankoms was al die deure van die huis gesluit. Beamptes het toestemming verkry om die deure oop te breek, waarna hulle op die man se liggaam afgekom het. Nkohli wou teen Donderdagoggend nie die man se identiteit bekend maak nie. Die polisie ondersoek ’n saak van moord.